CELEX: 32017R0389
Language: ro
Date: 2016-11-11 00:00:00
Title: Regulamentul delegat (UE) 2017/389 al Comisiei din 11 noiembrie 2016 de completare a Regulamentului (UE) nr. 909/2014 al Parlamentului European și al Consiliului în ceea ce privește parametrii pentru calcularea sancțiunilor în fonduri bănești pentru decontările neexecutate și operațiunile CSD-urilor în statele membre gazdă (Text cu relevanță pentru SEE. )

10.3.2017   
            
            
               RO
            
            
               Jurnalul Oficial al Uniunii Europene
            
            
               L 65/1
            
         REGULAMENTUL DELEGAT (UE) 2017/389 AL COMISIEI
   din 11 noiembrie 2016
   de completare a Regulamentului (UE) nr. 909/2014 al Parlamentului European și al Consiliului în ceea ce privește parametrii pentru calcularea sancțiunilor în fonduri bănești pentru decontările neexecutate și operațiunile CSD-urilor în statele membre gazdă
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 909/2014 al Parlamentului European și al Consiliului din 23 iulie 2014 privind îmbunătățirea decontării titlurilor de valoare în Uniunea Europeană și privind depozitarii centrali de titluri de valoare și de modificare a Directivelor 98/26/CE și 2014/65/UE și a Regulamentului (UE) nr. 236/2012 (1), în special articolul 7 alineatul (14) și articolul 24 alineatul (7),
   întrucât:
   
               (1)
            
            
               Dispozițiile prezentului regulament sunt strâns legate între ele deoarece abordează elementele necesare pentru punerea în aplicare a măsurilor prevăzute în Regulamentul (UE) nr. 909/2014. Pentru a asigura coerența dintre aceste măsuri și pentru a înlesni o perspectivă globală și accesul facil al persoanelor care sunt supuse acestor dispoziții, este de dorit ca toate elementele referitoare la măsurile prevăzute de Regulamentul (UE) nr. 909/2014 să fie reunite într-un singur regulament.
            
         
               (2)
            
            
               Regulamentul (UE) nr. 909/2014 prevede obligația depozitarilor centrali de titluri de valoare (CSD-uri) de a impune sancțiuni în fonduri bănești participanților la sistemele lor de decontare a titlurilor de valoare care provoacă situații de neexecutare a decontării (participanți care cauzează neexecutarea decontării).
            
         
               (3)
            
            
               Pentru ca sancțiunile în fonduri bănești impuse participanților care cauzează neexecutarea decontării să aibă un efect disuasiv eficace, parametrii pentru calcularea nivelului sancțiunilor în fonduri bănești ar trebui să fie strâns corelați cu valoarea instrumentelor financiare care nu au fost livrate și căreia ar trebui să i se aplice rate ale sancțiunilor corespunzătoare. Valoarea instrumentelor financiare care constituie suportul tranzacției ar trebui, de asemenea, să fie baza pentru calcularea nivelului sancțiunii în fonduri bănești atunci când decontarea nu s-a executat din cauza lipsei de numerar. Nivelul sancțiunilor în fonduri bănești ar trebui să reprezinte un stimulent pentru participanții care cauzează neexecutarea decontării să deconteze cu promptitudine tranzacțiile a căror decontare nu a fost executată. Pentru a asigura atingerea efectivă a obiectivelor care sunt urmărite prin impunerea de sancțiuni în fonduri bănești, adecvarea parametrilor în vederea calculării acestora ar trebui monitorizată în permanență și adaptată, dacă este necesar, în funcție de impactul acestor sancțiuni asupra pieței.
            
         
               (4)
            
            
               Având în vedere diferențele de preț considerabile ale instrumentelor financiare din cadrul tranzacțiilor cu suporturi multiple și pentru a facilita calcularea sancțiunilor în fonduri bănești, valoarea instrumentelor financiare ar trebui să se bazeze pe un singur preț de referință. CSD-urile ar trebui să folosească același preț de referință într-o zi dată pentru a calcula sancțiunile în fonduri bănești aferente cazurilor de neexecutare a decontării în ceea ce privește instrumentele financiare identice. Sancțiunile în fonduri bănești ar trebui, așadar, să fie rezultatul înmulțirii numărului de instrumente financiare care stau la baza tranzacției care nu a fost decontată cu prețul de referință relevant. Prețurile de referință ar trebui să se stabilească în baza unor date și a unor metodologii obiective și fiabile.
            
         
               (5)
            
            
               Dat fiind că automatizarea calculelor pentru stabilirea sancțiunilor în fonduri bănești ar trebui să asigure aplicarea efectivă a acestora de către CSD-uri, ratele sancțiunilor corespunzătoare ar trebui să se bazeze pe un tabel de valori unic, iar calculele ar trebui să fie ușor de automatizat și de aplicat. Nivelurile ratelor sancțiunilor pentru diferitele tipuri de instrumente financiare ar trebui stabilite astfel încât sancțiunile în fonduri bănești să respecte condițiile prevăzute de Regulamentul (UE) nr. 909/2014.
            
         
               (6)
            
            
               De obicei, decontarea tranzacțiilor cu acțiuni este foarte standardizată. Atunci când există o piață lichidă pentru acțiuni, iar acestea au putut, așadar, fi cumpărate cu ușurință, cazurilor de neexecutare a decontării ar trebui să li se aplice cea mai mare rată a sancțiunii în fonduri bănești, astfel încât participanții care cauzează neexecutarea decontării să aibă stimulente pentru a deconta tranzacțiile neexecutate la timp. Acțiunile pentru care nu există o piață lichidă ar trebui să facă obiectul unei rate mai reduse a sancțiunii în fonduri bănești, deoarece aceasta ar avea totuși un efect disuasiv, fără a afecta funcționarea armonioasă și ordonată a piețelor vizate.
            
         
               (7)
            
            
               În stabilirea nivelului sancțiunilor în fonduri bănești pentru cazurile de neexecutare a decontării tranzacțiilor cu titluri de creanță emise de emitenți suverani ar trebui să se țină seama de dimensiunea mare în mod tipic a acestor tranzacții și de importanța acestora pentru funcționarea armonioasă și ordonată a piețelor financiare. Așadar, trebuie să se aplice cea mai mică rată a sancțiunii pentru cazurile de neexecutare a decontării. Totuși, această rată a sancțiunii ar trebui să aibă un efect disuasiv și să fie un stimulent pentru decontarea la timp.
            
         
               (8)
            
            
               Piețele pentru titlurile de creanță care nu sunt emise de emitenți suverani sunt mai puțin lichide, iar dimensiunea tranzacțiilor cu astfel de instrumente este mai mică. Aceste titluri de creanță afectează și ele funcționarea armonioasă și ordonată a piețelor financiare, însă într-o măsură mai redusă comparativ cu titlurile de creanță emise de emitenți suverani. Rata sancțiunii pentru cazurile de neexecutare a decontării ar trebui, așadar, să fie mai mare decât cea pentru titlurile de creanță emise de emitenți suverani.
            
         
               (9)
            
            
               Cazurile de neexecutare a decontării tranzacțiilor cu titluri de creanță ar trebui să facă obiectul unor rate ale sancțiunilor mai reduse comparativ cu cazurile de neexecutare a decontării tranzacțiilor cu alte instrumente financiare având în vedere dimensiunea mai mare a acestora în general, decontarea lor nestandardizată, dimensiunea lor transfrontalieră mai mare și gradul lor mai ridicat de importanță pentru funcționarea armonioasă și ordonată a piețelor financiare. Totuși, această rată mai redusă a sancțiunii ar trebui să aibă un efect disuasiv și să fie un stimulent pentru decontarea la timp.
            
         
               (10)
            
            
               De obicei, instrumentele financiare, altele decât acțiunile și titlurile de creanță care intră în domeniul de aplicare al Regulamentului (UE) nr. 909/2014, cum ar fi certificatele de depozit, certificatele de emisii și fondurile tranzacționate la bursă, nu beneficiază de decontare foarte standardizată și de piețe lichide. De asemenea, aceste instrumente sunt adesea tranzacționate pe piețele extrabursiere (OTC). Având în vedere volumul limitat și dimensiunea tranzacțiilor și pentru a reflecta tranzacționarea și decontarea nestandardizate, cazurile de neexecutare a decontării trebuie să facă obiectul unei rate a sancțiunilor similară celei pentru acțiunile care nu au o piață lichidă.
            
         
               (11)
            
            
               Parametrii pentru calcularea sancțiunilor în fonduri bănești ar trebui adaptați la particularitățile anumitor locuri de tranzacționare, cum ar fi piețele de creștere pentru IMM-uri, astfel cum sunt definite în Directiva 2014/65/UE a Parlamentului European și a Consiliului (2). Sancțiunile în fonduri bănești pentru cazurile de neexecutare a decontării nu ar trebui să împiedice accesul întreprinderilor mici și mijlocii (IMM-uri) la piețele de capital, ca alternativă la împrumuturile bancare. În plus, Regulamentul (UE) nr. 909/2014 oferă piețelor de creștere pentru IMM-uri flexibilitatea ca în cazurile de neexecutare a decontării să nu aplice procedura de cumpărare impusă decât după maximum 15 zile de la data prevăzută a decontării. În consecință, sancțiunile în fonduri bănești pentru cazurile de neexecutare a decontării instrumentelor financiare tranzacționate pe piețele de creștere pentru IMM-uri se pot aplica pe o perioadă mai lungă de timp decât pentru alte instrumente financiare. Dată fiind durata aplicării sancțiunilor în fonduri bănești, lichiditatea mai scăzută și particularitățile piețelor de creștere pentru IMM-uri, nivelul ratei sancțiunilor pentru cazurile de neexecutare a decontării tranzacțiilor cu instrumente financiare tranzacționate în aceste locuri de tranzacționare ar trebui stabilit astfel încât să stimuleze decontarea la timp, fără a afecta însă funcționarea armonioasă și ordonată a acestor piețe. De asemenea, este oportun ca pentru cazurile de neexecutare a decontării tranzacțiilor cu anumite instrumente financiare, cum ar fi titlurile de creanță tranzacționate în locurile de tranzacționare respective, să se aplice o rată mai redusă a sancțiunilor comparativ cu rata aplicată titlurilor de creanță similare tranzacționate pe alte piețe.
            
         
               (12)
            
            
               O rată unică a sancțiunilor ar trebui să se aplice cazurilor de neexecutare a decontării din cauza lipsei de numerar pentru toate tranzacțiile, dat fiind că o astfel de situație nu depinde de tipul activului, de lichiditatea instrumentului financiar sau de tipul tranzacției. Pentru a asigura un efect disuasiv și a-i stimula pe participanții care cauzează neexecutarea decontării să deconteze la timp prin împrumuturi de numerar, este oportun să se utilizeze costurile aferente împrumutului de numerar ca bază pentru rata sancțiunii. Rata dobânzii oficiale a băncii centrale care emite moneda de decontare ar trebui să fie cea mai adecvată rată a sancțiunii și să evidențieze costurile îndatorării pentru moneda respectivă.
            
         
               (13)
            
            
               Conform Regulamentului (UE) nr. 909/2014, CSD-urile pot să furnizeze serviciile lor în Uniune sub supravegherea autorităților competente din statele lor membre de origine. Pentru a se asigura un nivel corespunzător de siguranță în furnizarea serviciilor de către CSD-urile din statele membre gazdă, Regulamentul (UE) nr. 909/2014 prevede obligația autorităților de resort și relevante din statele membre de origine și din statele membre gazdă de a încheia acorduri de cooperare privind supravegherea activităților CSD-urilor în statul membru gazdă atunci când activitățile CSD-urilor dobândesc o importanță considerabilă pentru funcționarea piețelor titlurilor de valoare și protecția investitorilor în statele membre gazdă vizate.
            
         
               (14)
            
            
               Pentru a stabili în mod cuprinzător dacă operațiunile CSD-urilor au dobândit o importanță considerabilă pentru funcționarea piețelor titlurilor de valoare și protecția investitorilor în statele membre gazdă, este oportun să se asigure că în criteriile de evaluare sunt incluse serviciile de bază furnizate de CSD-uri în statele membre gazdă, astfel cum se precizează în secțiunea A a anexei la Regulamentul (UE) nr. 909/2014, dat fiind că respectivele servicii de bază sunt furnizate de CSD-uri în calitatea lor de infrastructuri ale pieței financiare.
            
         
               (15)
            
            
               Pentru a evalua importanța operațiunilor CSD-urilor în statele membre gazdă, criteriile de evaluare ar trebui să țină seama de dimensiunea serviciilor de bază pe care CSDurile le furnizează utilizatorilor din statele membre gazdă, inclusiv emitenților, participanților la sistemele de decontare a titlurilor de valoare sau altor deținători de conturi de titluri de valoare administrate de CSD-uri. Atunci când dimensiunea serviciilor de bază pe care CSD-urile le furnizează utilizatorilor din statele membre gazdă este suficient de mare, operațiunile CSD-urilor în aceste state membre gazdă ar trebui considerate ca având o importanță considerabilă pentru funcționarea piețelor titlurilor de valoare și protecția investitorilor, având în vedere că orice insuficiență sau deficiență în activitățile acestor CSD-uri poate afecta funcționarea armonioasă a piețelor titlurilor de valoare și protecția investitorilor în statele membre gazdă respective. Pentru a asigura o evaluare cuprinzătoare, este oportun să se aplice criterii de evaluare care iau în considerare separat dimensiunea fiecărui serviciu de bază pe care CSD-urile îl furnizează utilizatorilor din statele membre gazdă.
            
         
               (16)
            
            
               Dacă CSD-urile emit sau administrează centralizat părți mari ale titlurilor de valoare pentru emitenții stabiliți în state membre gazdă sau dacă administrează centralizat părți mari ale conturilor de titluri de valoare ale participanților la sistemele lor de decontare a titlurilor de valoare sau ale altor titulari de conturi stabiliți în state membre gazdă, activitățile lor ar trebui considerate ca având o importanță considerabilă pentru funcționarea piețelor titlurilor de valoare și protecția investitorilor în statele membre gazdă vizate.
            
         
               (17)
            
            
               Dacă CSD-urile decontează valori mari ale tranzacțiilor cu titluri de valoare emise de emitenți stabiliți în state membre gazdă sau dacă decontează valori mari ale instrucțiunilor de decontare ale participanților și ale altor deținători de conturi de titluri de valoare stabiliți în state membre gazdă, activitățile lor ar trebui considerate ca având o importanță considerabilă pentru funcționarea piețelor titlurilor de valoare și protecția investitorilor în statele membre gazdă vizate.
            
         
               (18)
            
            
               Directiva 98/26/CE a Parlamentului European și a Consiliului (3) permite statelor membre să desemneze sisteme de decontare a titlurilor de valoare reglementate de legislația lor în vederea aplicării directivei menționate atunci când statele membre consideră că o astfel de desemnare este justificată din motive de risc sistemic. Dacă CSD-urile administrează sisteme de decontare a titlurilor de valoare care au fost desemnate de statele membre gazdă în conformitate cu Directiva 98/26/CE, activitățile lor ar trebui considerate prin urmare ca având o importanță considerabilă pentru funcționarea piețelor titlurilor de valoare și protecția investitorilor în statele membre gazdă respective.
            
         
               (19)
            
            
               Frecvența cu care se efectuează evaluarea activităților CSD-urilor ar trebui stabilită astfel încât autoritățile vizate să stabilească fără întârzieri nejustificate acorduri de cooperare, din momentul în care activitățile CSD-urilor relevante dobândesc o importanță considerabilă pentru funcționarea piețelor titlurilor de valoare și protecția investitorilor în statele membre gazdă.
            
         
               (20)
            
            
               Atunci când activitățile CSD-urilor dobândesc o importanță considerabilă pentru funcționarea piețelor titlurilor de valoare mobiliare și protecția investitorilor într-un stat membru gazdă, ar trebui să se considere că activitățile lor au o importanță considerabilă pentru o perioadă de timp suficient de lungă, astfel încât autoritățile vizate să stabilească acorduri de cooperare efectivă și eficientă în conformitate cu Regulamentul (UE) nr. 909/2014.
            
         
               (21)
            
            
               Calculele legate de evaluările în temeiul prezentului regulament ar trebui să aibă la bază date și metodologii obiective și fiabile. Având în vedere că unele calcule prevăzute de prezentul regulament au la bază normele stabilite în Regulamentul (UE) nr. 600/2014 al Parlamentului European și al Consiliului (4), respectivele calcule ar trebui efectuate numai odată ce Regulamentul (UE) nr. 600/2014 este aplicabil.
            
         
               (22)
            
            
               Dat fiind faptul că măsurile de soluționare a cazurilor de neexecutare a decontării legate de calcularea sancțiunilor în fonduri bănești și unele măsuri de stabilire a importanței considerabile pot implica importante modificări ale sistemelor de tehnologie a informației, teste de piață și ajustări ale acordurilor juridice între părțile vizate, printre care CSD-uri și alți participanți la piață, ar trebui să se prevadă suficient timp pentru aplicarea măsurilor relevante, astfel încât să se asigure că CSD-urile și celelalte părți vizate îndeplinesc cerințele necesare,
            
         ADOPTĂ PREZENTUL REGULAMENT:
   Articolul 1
   Definiții
   În sensul prezentului regulament, „instrucțiune de decontare” înseamnă un ordin de transfer, astfel cum este definit la articolul 2 litera (i) din Directiva 98/26/CE.
   Articolul 2
   Calcularea sancțiunilor în fonduri bănești
   Nivelul sancțiunilor în fonduri bănești menționat la articolul 7 alineatul (2) al treilea paragraf din Regulamentul (UE) nr. 909/2014 pentru cazurile de neexecutare a decontării tranzacțiilor cu un anumit instrument financiar se calculează prin aplicarea ratei sancțiunii corespunzătoare prevăzute în anexa la prezentul regulament la prețul de referință al tranzacției, stabilit în conformitate cu articolul 3 din prezentul regulament.
   Articolul 3
   Prețul de referință al tranzacției
   (1)   Prețul de referință menționat la articolul 2 este egal cu valoarea de piață agregată a instrumentelor financiare stabilită în conformitate cu articolul 7 pentru fiecare zi lucrătoare în care tranzacția nu este decontată.
   (2)   Prețul de referință menționat la alineatul (1) este utilizat pentru a calcula nivelul sancțiunilor în fonduri bănești pentru toate cazurile de neexecutare a decontării, indiferent dacă tranzacția nu se decontează din cauza lipsei de titluri de valoare sau de numerar.
   Articolul 4
   Criterii pentru stabilirea importanței considerabile a unui CSD
   Activitățile unui CSD într-un stat membru gazdă sunt considerate a avea o importanță considerabilă pentru funcționarea piețelor titlurilor de valoare și pentru protecția investitorilor în statul membru gazdă dacă se întrunește cel puțin unul dintre criteriile menționate la articolele 5 și 6.
   Articolul 5
   Criterii pentru stabilirea importanței considerabile a serviciilor notariale și a celor de administrare centralizată
   (1)   Serviciile notariale și de administrare centralizată, astfel cum sunt menționate în secțiunea A punctele 1 și 2 din anexa la Regulamentul (UE) nr. 909/2014, pe care un CSD le furnizează într-un stat membru gazdă sunt considerate ca având o importanță considerabilă pentru funcționarea piețelor titlurilor de valoare și pentru protecția investitorilor în statul membru gazdă respectiv dacă se întrunește oricare dintre criteriile următoare:
   
               (a)
            
            
               valoarea de piață agregată a instrumentelor financiare emise de emitenți din statul membru gazdă care sunt înregistrate inițial sau administrate centralizat în conturi de titluri de valoare de către CSD reprezintă cel puțin 15 % din valoarea totală a instrumentelor financiare emise de toți emitenții din statul membru gazdă care sunt înregistrate inițial sau administrate centralizat în conturi de titluri de valoare de către toate CSD-urile stabilite în Uniune;
            
         
               (b)
            
            
               valoarea de piață agregată a instrumentelor financiare care sunt administrate centralizat în conturi de titluri de valoare de către CSD pentru participanți și alți deținători de conturi de titluri de valoare din statul membru gazdă reprezintă cel puțin 15 % din valoarea totală a instrumentelor financiare care sunt administrate centralizat în conturi de titluri de valoare de către toate CSDurile stabilite în Uniune pentru toți participanții și alți deținători de conturi de titluri de valoare din statul membru gazdă.
            
         (2)   În sensul alineatului (1), valoarea de piață a instrumentelor financiare se stabilește în conformitate cu articolul 7.
   (3)   Dacă se îndeplinește oricare dintre criteriile prevăzute la alineatul (1), operațiunile respectivului CSD într-un stat membru gazdă sunt considerate ca având o importanță considerabilă pentru funcționarea piețelor titlurilor de valoare și protecția investitorilor în acel stat membru gazdă pentru perioade reînnoibile de trei ani calendaristici de la data de 30 aprilie a anului calendaristic următor celui în care s-au întrunit oricare dintre aceste criterii.
   Articolul 6
   Criterii pentru stabilirea importanței considerabile a serviciilor de decontare
   (1)   Serviciile de decontare, astfel cum sunt menționate în secțiunea A punctul 3 din anexa la Regulamentul (UE) nr. 909/2014, pe care un CSD le furnizează într-un stat membru gazdă sunt considerate ca având o importanță considerabilă pentru funcționarea piețelor titlurilor de valoare și pentru protecția investitorilor în statul membru gazdă dacă se întrunește oricare dintre criteriile următoare:
   
               (a)
            
            
               valoarea anuală a instrucțiunilor de decontare aferente tranzacțiilor cu instrumente financiare emise de emitenți din statul membru gazdă și decontate de CSD reprezintă cel puțin 15 % din valoarea anuală totală a tuturor instrucțiunilor de decontare aferente tranzacțiilor cu instrumente financiare emise de emitenți din statul membru gazdă și decontate de toate CSD-urile stabilite în Uniune;
            
         
               (b)
            
            
               valoarea anuală a instrucțiunilor de decontare decontate de către CSD pentru participanți și alți deținători de conturi de titluri de valoare din statul membru gazdă reprezintă cel puțin 15 % din valoarea totală anuală a instrucțiunilor de decontare decontate de toate CSD-urile stabilite în Uniune pentru participanți și alți deținători de conturi de titluri de valoare din statul membru gazdă;
            
         
               (c)
            
            
               CSD-ul administrează un sistem de decontare a titlurilor de valoare reglementat de legislația statului membru gazdă, care a fost notificat Autorității Europene pentru Valori Mobiliare și Piețe (ESMA).
            
         (2)   În sensul alineatului (1) literele (a) și (b), valoarea instrucțiunii de decontare este:
   
               (a)
            
            
               pentru o instrucțiune de decontare contra plății, valoarea tranzacției corespunzătoare cu instrumente financiare, astfel cum a fost înregistrată în sistemul de decontare a titlurilor de valoare;
            
         
               (b)
            
            
               pentru instrucțiunile de decontare fără efectuarea unei plăți, valoarea de piață agregată a instrumentelor financiare relevante, astfel cum a fost stabilită în conformitate cu articolul 7.
            
         (3)   Dacă se îndeplinește oricare dintre criteriile prevăzute la alineatul (1), operațiunile respectivului CSD într-un stat membru gazdă sunt considerate ca având o importanță considerabilă pentru funcționarea piețelor titlurilor de valoare și protecția investitorilor în acel stat membru gazdă pentru perioade reînnoibile de trei ani calendaristici de la data de 30 aprilie a anului calendaristic următor celui în care s-au întrunit oricare dintre aceste criterii.
   Articolul 7
   Stabilirea valorilor de piață
   Valoarea de piață a instrumentelor financiare, menționată la articolele 3, 5 și 6 din prezentul regulament, se stabilește după cum urmează:
   
               (a)
            
            
               pentru instrumentele financiare menționate la articolul 3 alineatul (1) din Regulamentul (UE) nr. 600/2014 admise la tranzacționare într-un loc de tranzacționare din Uniune, valoarea de piață a instrumentului financiar relevant este prețul de închidere al pieței celei mai pertinente în ceea ce privește lichiditatea, menționată la articolul 4 alineatul (1) litera (a) din Regulamentul (UE) nr. 600/2014;
            
         
               (b)
            
            
               pentru instrumentele financiare care sunt admise la tranzacționare într-un loc de tranzacționare din Uniune, altele decât cele de la litera (a), valoarea de piață este prețul de închidere obținut din locul de tranzacționare din Uniune care are cea mai ridicată cifră de afaceri;
            
         
               (c)
            
            
               pentru instrumentele financiare, altele decât cele menționate la literele (a) și (b), valoarea de piață se stabilește pe baza unei metodologii prestabilite și aprobate de către autoritatea competentă a CSD-ului relevant care face trimitere la criteriile referitoare la date de piață fiabile, cum ar fi prețurile de piață disponibile la nivelul locurilor de tranzacționare sau al firmelor de investiții.
            
         Articolul 8
   Dispoziții tranzitorii
   (1)   Criteriile menționate la articolul 5 alineatul (1) litera (a) și la articolul 6 alineatul (1) litera (c) se aplică pentru prima dată în termen de patru luni de la data intrării în vigoare a prezentului regulament și au la bază valorile instrumentelor financiare înregistrate inițial sau administrate centralizat în conturi de titluri de valoare de către CSD la data de 31 decembrie a anului calendaristic anterior.
   (2)   Criteriile menționate la articolul 5 alineatul (1) litera (b) și la articolul 6 alineatul (1) literele (a) și (b) se aplică pentru prima dată în termen de patru luni de la data aplicării prevăzute la articolul 9 alineatul (2) și au la bază valorile instrumentelor financiare administrate centralizat în conturi de titluri de valoare de către CSD la data de 31 decembrie a anului calendaristic anterior.
   (3)   Pentru perioada care începe la data intrării în vigoare a prezentului regulament și care se încheie la data aplicării menționată la articolul 55 al doilea paragraf din Regulamentul (UE) nr. 600/2014, se aplică următoarele dispoziții:
   
               (a)
            
            
               prin derogare de la articolul 5 alineatul (2), valoarea de piață a instrumentelor financiare este valoarea nominală a acestor instrumente;
            
         
               (b)
            
            
               prin derogare de la articolul 6 alineatul (2) litera (b), valorile de piață ale instrumentelor financiare relevante sunt valorile nominale ale acestor instrumente financiare.
            
         Articolul 9
   Intrare în vigoare și aplicare
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   Se aplică de la 10 martie 2019.
   Prin derogare de la al doilea paragraf:
   
               (a)
            
            
               articolele 2 și 3 se aplică de la data intrării în vigoare a actului delegat adoptat de Comisie în temeiul articolului 7 alineatul (15) din Regulamentul (UE) nr. 909/2014;
            
         
               (b)
            
            
               articolul 7 se aplică de la data prevăzută la articolul 55 al doilea paragraf din Regulamentul (UE) nr. 600/2014;
            
         
               (c)
            
            
               articolul 8 se aplică de la intrarea în vigoare a prezentului regulament.
            
         
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 11 noiembrie 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 257, 28.8.2014, p. 1.
   
      (2)  Directiva 2014/65/UE a Parlamentului European și a Consiliului din 15 mai 2014 privind piețele instrumentelor financiare și de modificare a Directivei 2002/92/CE și a Directivei 2011/61/UE (JO L 173, 12.6.2014, p. 349).
   
      (3)  Directiva nr. 98/26/CE a Parlamentului European și a Consiliului din 19 mai 1998 privind caracterul definitiv al decontării în sistemele de plăți și de decontare a titlurilor de valoare (JO L 166, 11.6.1998, p. 45).
   
      (4)  Regulamentul (UE) nr. 600/2014 al Parlamentului European și al Consiliului din 15 mai 2014 privind piețele instrumentelor financiare și de modificare a Regulamentului (UE) nr. 648/2012 (JO L 173, 12.6.2014, p. 84).
   
      ANEXĂ
      
         Ratele sancțiunilor aplicabile cazurilor de neexecutare a decontării
      
      
                  Tipul neexecutării
               
               
                  Rata
               
            
                  
                              1.
                           
                           
                              Decontarea nu s-a executat din cauza lipsei acțiunilor care au o piață lichidă în sensul articolului 2 alineatul (1) punctul 17 litera (b) din Regulamentul (UE) nr. 600/2014, cu excepția acțiunilor menționate la punctul 3.
                           
                        
               
                  1,0 puncte de bază
               
            
                  
                              2.
                           
                           
                              Decontarea nu s-a executat din cauza lipsei acțiunilor care nu au o piață lichidă în sensul articolului 2 alineatul (1) punctul 17 litera (b) din Regulamentul (UE) nr. 600/2014, cu excepția acțiunilor menționate la punctul 3.
                           
                        
               
                  0,5 puncte de bază
               
            
                  
                              3.
                           
                           
                              Decontarea nu s-a executat din cauza lipsei instrumentelor financiare tranzacționate pe piețele de creștere pentru IMM-uri, cu excepția titlurilor de creanță menționate la punctul 6.
                           
                        
               
                  0,25 puncte de bază
               
            
                  
                              4.
                           
                           
                              Decontarea nu s-a executat din cauza lipsei titlurilor de creanță emise sau garantate de:
                              
                                          (a)
                                       
                                       
                                          un emitent suveran, astfel cum este definit la articolul 4 alineatul (1) punctul 60 din Directiva 2014/65/UE;
                                       
                                    
                                          (b)
                                       
                                       
                                          un emitent suveran dintr-o țară terță;
                                       
                                    
                                          (c)
                                       
                                       
                                          o autoritate publică locală;
                                       
                                    
                                          (d)
                                       
                                       
                                          o bancă centrală;
                                       
                                    
                                          (e)
                                       
                                       
                                          o bancă de dezvoltare multilaterală menționată la articolul 117 alineatul (1) al doilea paragraf și la articolul 117 alineatul (2) din Regulamentul (UE) nr. 575/2013 al Parlamentului European și al Consiliului (1);
                                       
                                    
                                          (f)
                                       
                                       
                                          Fondul european de stabilitate financiară sau Mecanismul european de stabilitate.
                                       
                                    
                        
               
                  0,10 puncte de bază
               
            
                  
                              5.
                           
                           
                              Decontarea nu s-a executat din cauza lipsei titlurilor de creanță, altele decât cele menționate la punctele 4 și 6.
                           
                        
               
                  0,20 puncte de bază
               
            
                  
                              6.
                           
                           
                              Decontarea nu s-a executat din cauza lipsei titlurilor de creanță tranzacționate pe piețele de creștere pentru IMM-uri.
                           
                        
               
                  0,15 puncte de bază
               
            
                  
                              7.
                           
                           
                              Decontarea nu s-a executat din cauza lipsei tuturor celorlalte instrumente financiare care nu au fost menționate la punctele 1-6.
                           
                        
               
                  0,5 puncte de bază
               
            
                  
                              8.
                           
                           
                              Decontarea nu s-a executat din cauza lipsei de numerar.
                           
                        
               
                  Rata dobânzii oficiale pentru creditul overnight percepută de banca centrală care emite moneda de decontare cu un prag minim de 0
               
            
         (1)  Regulamentul (UE) nr. 575/2013 al Parlamentului European și al Consiliului din 26 iunie 2013 privind cerințele prudențiale pentru instituțiile de credit și firmele de investiții și de modificare a Regulamentului (UE) nr. 648/2012 (JO L 176, 27.6.2013, p. 1).